text: Иван Костов: Хората, работили за предишна България, нямат отношение към сегашната национална сигурност – Демократи за силна България
  Иван Костов: Хората, работили за предишна България, нямат отношение към сегашната национална сигурност
  By ДСБ | 01.12.2006
  София. Има опасност за националната сигурност на Народна република България, която бе заменена от Демократична република България. Това са хора, които са работили за друга система, имали са други задачи и са опазвали националната сигурност от друга гледна точка и към този момент нямат никакво отношение към националната сигурност на страната. Това каза в кулоарите на парламента лидерът на ДСБ Иван Костов, предаде репортер на Агенция "Фокус". Костов бе помолен да коментира отлагането на окончателното гласуване на Закона за досиетата, поради несъгласие около един текст, в който се казва, че когато има заплаха за националната сигурност, не трябва да се разгласяват публично данни за сътрудници на ДС.
  От "Коалиция за България" искат в този текст да се добави изрично в такива случаи да не се разгласяват и данните за дипломати и разузнавачи от сега действащите служби. Според Иван Костов тези хора са работили за предишна България и нямат никакво отношение към сегашната национална сигурност. "Те могат да докарат само вреди. Затова трябва да се знае кои са тези хора", категоричен бе Костов.
  На въпрос – откъде идва тази съпротива, лидерът на ДСБ заяви, че Първо главно управление е кръгът около президента Първанов. "Това са хората, които осигуряват, така да се каже "интелектът" на управлението и президенстването на Първанов. Те в момента крият себе си. Това са хората, които участваха в обществения съвет към МВР, който се провали", посочи Иван Костов.